Karolos Papoulias

Karolos Papoulias (grčki Κάρολος Παπούλιας; 4. juni 1929 – 26. decembar 2021) bio je predsjednik Grčke. Prethodno je bio ministar u vladi i parlamentarni zastupnik.

Rođen je u Janjini, na sjeverozapadu zemlje. Studirao je pravo u Atini i Münchenu. Doktorsku titulu iz međunarodnog privatnog prava stekao je na Univerzitetu u Kölnu. Bio je saradnik Instituta za jugoistočnu Evropu u Münchenu. Osim maternjeg, govorio je i njemački, italijanski i francuski jezik.

Bio je aktivan u pokretu otpora za vrijeme okupacije Grčke u Drugom svjetskom ratu, kao i u borbi protiv vojne hunte Georgiosa Papadopoulosa od 1967. do 1974, kao član Demokratske unije socijalista u progonstvu. Tada je bio redovan saradnik programa Deutsche Wellea na grčkom jeziku.

Bio je osnivač Panhelenskog socijalističkog pokreta (PASOK) i blizak Andreasu Papandreuu. Izabran je za zastupnika u grčkom parlamentu na izborima 1977, 1981, 1985, 1989, 1990, 1993, 1996. i 2000. Bio je član Centralnog odbora PASOK-a i izvršnog biroa političkog sekretarijata stranke.

Obavljao je nekoliko visokih državnih dužnosti:
 zamjenik ministra vanjskih poslova (1981–1984)
 ministar vanjskih poslova tokom 1984. i 1985.
 ministar vanjskih poslova (1985–1989)
 zamjenik ministra odbrane (1989–1990)
 ministar vanjskih poslova (1993–1996).

Kao bivši prvak u atletici i odbojci, obavljao je i dužnost predsjednika Nacionalne sportske organizacije od 1985. Bio je oženjen Marijom Panou, s kojom je dobio tri kćerke.

U decembru 2004. premijer Kostas Karamanlis, predsjednik vladajuće Nove demokratije, i Giorgos Papandreu, vođa opozicijskog PASOK-a, predložili su Papouliasa za predsjednika države. Većinom glasova zastupnika (predsjednika Helenske Republike bira Parlament) izabran je za predsjednika 8. februara 2005. Položio je zakletvu 12. marta, zamijenivši Kostisa Stefanopoulosa na toj dužnosti.

Kategorija:Rođeni 1929.
Kategorija:Umrli 2021.
Kategorija:Biografije, Janjina (Grčka)
Kategorija:Grčki političari
Kategorija:Grčki predsjednici